# Die Schedelsche Weltchronik (deutsch):240

| 239 <<<Vorheriges Blatt | Die Schedelsche Weltchronik Blatt CCXL | Nächstes Blatt>>> 241 |
| unkorrigiert | Dieser Text wurde noch nicht Korrektur gelesen. Allgemeine Hinweise dazu findest du bei den Erklärungen über Bearbeitungsstände. | Dieser Text wurde noch nicht Korrektur gelesen. Allgemeine Hinweise dazu findest du bei den Erklärungen über Bearbeitungsstände. |

## CCXXXIX verso:

ALs babst Martinus vernomen het wie die behmisch ketzerey nit allain an menig der person. sunder auch mit gewappenter mechtigkeit teglich auffwu$^e$echße do schicket er den Vitoniensischen cardinal von engelland auß ko$^e$nigclichem stammen geporn in teu$^e$tsche land wider die behmischen befleckung ein heerfart zesammeln[.] Dem nach warden mit hilff vnd beystand kaiser Sigmunds drey heer fu$^e$rgenomen. Die hertzogen von sachßen vnd die seestett hetten das erst heer. Der marggraff zu brandemburg mit den francken das ander. vnd Ott der ertzbischoff zu Tryer. die rheinischen herren vnd die bayern mitsambt den schwebischen reichstetten das dritt heer vnd zohen an dreyen enden in behem hinein durch den wald vnnd komen zusamen in ein wagenburg. aber die behem sammelten sich eylends zu der gegenweer vnd zuhen auff die vnßern zu. als solchs den vnßern verku$^e$ndet wardt das die Behem mit gewappenter hand ko$^e$men do fluhen die vnßern ee sie einiches feinds ansyhtig warden. der cardinal kome vnßern flu$^e$chtigen entgegen mit vermanung von der flucht widerzekeren. aber es was vmb sunst. yederman fluhe vnd die Behem eroberten der vnßern kriegs zeu$^e$g. Darnach zohen sie in Meichsen land dz verheereten sie. vnd als sie sich fu$^e$roan auf dz marggrafisch land vnd gein der Nu$^e$rmbergischen gegent kereten do warden sie mit gelt gestilt vnd komen rawbreich haym. Als solchs an kaiser Sigmunden gelanget do zohe er gein Nu$^e$rmberg vnd sammlet von newem ein heer wider die Beheim. Darzu sendet auch babst Martinus einen cardinal. legaten in teu$^e$tsche land einen krieg vnd streyt wider die Behem anzerichten. also kome der cardinal gein Nu$^e$rmberg zu kaiser Sigmunden. daselbst was ein große versammlung der fu$^e$rsten vnd wardt ein newe heerfart wider die Behem beschlossen. Dem nach schickten Johannes vnd Albrecht die Brandemburgischen marggrafen mit irem vater. Auch die bischofe Wu$^e$rtzburg Bamberg Eystet. vnd die kaiserlichen reichstett. vnd auch die ertzbischofe Trier vnnd Co$^e$lne ire hilff. also das mit disen die fo$^e$rdersten irer land bey .xl$^m$. geraysiger gewesen sollen sein. also zohen sie in Behmer land vnd verwu$^e$esteten vil ketzerischer do$^e$rffer vnnd stett. Nw waren die Behem gewarnet das die feind komen wu$^e$rden darumb berayteten sie sich zu der gegenweere. In mitler zeit kome entweders auß verretterey (als vil maynten) oder auß schrecken ein solche auffru$^o$r vnder die vnßern das sie sich vor zu der flucht wendeten ee sie einichen feind ersahen. Als hertzog Albrecht von o$^e$sterreich vernomen het dz der bebstlich legat mit heereßkraft in Behem gezogen was do zohe er auch mit volck auff die ketzer zu. aber nach verku$^e$ndung der flucht schwayffet er durch Merhern die ime nochmaln nicht gehorsam waren vnd verprennet bey fu$^e$nffhundert do$^e$rffern vnd gewunne die stett mit gewalt. vnd schlu$^o$g vil lewt zu tod. vnnd engstet dasselb Merherrisch volck also sere das sie sich an denselben hertzog Albrechten ergaben. mit dem geding das er sie des glawbenßhalb bleiben lassen solt wie das concili zu basel erkennet. Darnach zohe der bebstlich legat auß Beheim gein Basel. daselbst hielt er ein concili.
EIn newer orden der geregelten chorherren hat in Ethruria in dem Lucensischen feld in dem closter Frisonarie anfang genomen. vnd von babst Eugenio mit sundrer freyheit begabt. vnnd vnder den geregelten chorherren sant Augustins gezelt worden. Die bru$^e$eder diss ordens haben von irem erster einstifter einen schwartzen mantel mit einem schwartzem schepprer vnd eim schwartzen pyret empfangen. vnd darnach den weyssen schepprer hingelegt. vnd an sein stat ein leynins hembd angethan[.] In disem orden sind vil mann in aller schriftlichen weyßheit. wolgesprechheit vnd heilligkeit beru$^e$mbt gewesen.
AVch hat sant Benedicten versamlung die man sant Justinen nennt diser zeit in der Teruisischen gegent bey der statt Padua in sant Justinen closter durch Ludwigen barbum den venedigischen ratßherren anfang oder vernewung gehabt. vnd von babst Eugenio dem vierden mit großen freyhaiten bestettigung empfangen vnd vil treffenlicher hohgelerter mann erzogen.
DAnnoch ist auch sant Jheronimus orden (der schier zu abfall vnd zu egarten komen was) von dem erwirdigen mann Lupo hispalensi desselben ordens general mit newen ordnungen vnd satzungen auß sant Jheronimus spru$^e$chen wider auffgerichtet vnd durch den bebstlichen stu$^o$l bestettigt vnder sant Benedicten regel in allen dingen außgenomen das sie groe farb tragen vnnd ire ambt nach des ro$^e$mischen stu$^o$ls sytten halten.

## CCXL recto:

KAiser Sigmunden warden auff ein zeit .xl$^m$. guldein zugebracht vnd gleich spat in die kaiserlichen kamer gelegt. Als nw der kaiser sich zeschlaffen genaigt het vnd bey imeselbs betrachtet war zu er so$^e$lch gelt geprauchen wo$^e$lt do kome er zu vrwach vnd der schlaff verließ ine. also wecket er sein kamrer auff mit befelhe seine rete vnd die hawbtlewt vnnd rotmaister seiner ritterschaft pald zu ime zeforderen. Die rete zu mitternacht also gefordert erschracken vbel besorgende dem kaiser vnfal zugestanden sein vnd komen eylends zum kaiser. den fragten sie die vrsach solcher schnellen fordrung. do o$^e$ffnet der kaiser alßpald den schrein vnnd taylet das gelt auß vnder sie. vnd sprach. Nw geet hyn yetzo mu$^e$gen wir sicherlich vnd geru$^e$elich schlaffen dann dz mir den schlaff hindert das geet mit euch hinauß.
ZV Costnitz in schwaben land ward ein gemains concili zu hinlegung der scisma vnnd zwayunng (so .xxxix. iar geweret het) nach der gepurt Cristi. M. cccc.xiiii. iar auß verfu$^e$gung vnd fleiß kaiser Sigmunds versammlet. In disem concili erschynen fu$^e$nff nation. nemlich die Welsch Gallisch Teu$^e$tsch Hispanisch vnd Engellendisch. vnd was durch erkantnus diser nation gesetzt oder geordnet wardt das was also kreftig vnd bestendig als ob solchs mit allermenigclichs verwilligung darnach bestettigt gewesen wer. Daselbsthyn kome babst Johannes. wiewol ime so$^e$lchs von ettlichen widerraten wardt. Aber wiewol derselb Johannes durch scharpffe disputation seiner verwandten die teu$^e$tschen lang zweifellich hielt. yedoch als kayer sigmund darnach in das concili kome vnd allermenigclich ein gewalt gegeben ward freylich zereden wz ine gu$^o$t bedauchte do tratte iohannes wiewol vnwillig vom babstthumb ab. So entschlu$^o$ge sich Gregorius seiner babstlichen machte willigclich. vnd Benedictus ward abgesetzt. vnd die Wicklefisch ketzerey verdambt. vnd Johannes huss vnd Jheronimus als irrer derselben ketzerey verprennt. Vnd als nw vil prelaten vnd fu$^e$rsten zu handlung cristenlicher sachen vnd abstellung der scismaticischen bebst schier vier iar daselbst verharret hetten do wardt fu$^e$rgenomen einen newen babst zeerkiesen. dem nach warden auß einer igclichen nation sechs frumm mann geordnet die mitsambt den cardineln einen ro$^e$mischen babst erwelen mo$^e$chten. Also nach der gepurt Cristi .M.cccc.xvii. iar. wardt mit willen .xxxii. cardinel vnnd aller nation (als die kierch vier iar an babst gewesen was) Otto der ro$^e$misch columneser vnnd cardinal zu babst erkorn mit frolockung kaiser Sigmunds. der inen allen dancksaget. vnd fu$^e$r den babst nyderfiele vnd ime mit gepu$^e$rlicher ere erbietung die fu$^e$eß ku$^e$sset. So vmbfieng der babst den kaiser vnnd hielt ine als einen bruder ime dancksagende das die kierch durch seinen fleiß zu frid gebracht worden wer. also endet sich diss concili im .M. cccc.xviii. iar Cristi.
JOhannes gerson cantzler zu Parys hat diser zeit in dem concili zu Costnitz ettliche sachen von des ko$^e$nigs zu franckreich vnd andrer wegen gehanndelt zumal ein gelert man vnd hoher doctor der heilligen schrift. vnd hat vil schriften von ime gemacht vnd der kirchen ersprießlich hinder ime gelassen. vnd starb nach der gepurt cristi. M.cccc.xxix. iar.
CAspar schlick ein herr vnder den fu$^e$rsten genant auß einer welhin grafen geschlechts vnnd auß einem teu$^e$tschen des geschlechts von Lazan in Francken geporn wz ein synnschicklich mann. su$^e$eßes gesprechs. ein liebhaber schriftlicher weyßheit. vnd zu allem dem das er hanndlet wolgeschickt. den das glu$^e$ck vnd auch sein geschicklichkeyt also erhebt hat das er (das vormals vnerho$^e$rt was) dreyer nach einander regirender ro$^e$mischer ko$^e$nig cantzley verweser gewest ist. So hat er eins hertzogen auß der Schlesien tochter zu der ee gehabt. Ime hat kaiser Sigmund Eger vnd Elnbogen vnd andere stett in Francken. Vnd ko$^e$nig Albrecht in Hungern Calesum vnd Weyßkirchen gegeben. Diser man mu$^o$ß ein herrliche vnd wolgepreu$^e$chliche synnschicklichkeit vnd sundere gu$^o$te natur gehabt haben. der vnder souil in sytten einander vngleichen kaisern in gleicher gnad vnd gunst hat mu$^o$gen leben. Durch diss manns freu$^e$ntschaft wardt Eneas pius zu bischoflicher wirdigkeit gefu$^e$rdert. von dannen ime die nachfolgende wirdigkeiten entsprungen sind.
* ↑ siehe Wikipedia: Hussiten
* ↑ 40.000 Gulden
* ↑ Konstanz
* ↑ 1414 n. Chr.
* ↑ 1417 n. Chr.
* ↑ 1418 n. Chr.
* ↑ 1429 n. Chr.